น้ำมันจ่อปรับขึ้น 1-2 วันนี้
บางจากจ่อปรับขึ้นราคาน้ำมัน 1-2 วันนี้ หลังราคาในตลาดโลกปรับขึ้นต่อเนื่อง
18 มี.ค. 2553

บางจากจ่อปรับขึ้นราคาน้ำมัน 1-2 วันนี้ หลังราคาในตลาดโลกปรับขึ้นต่อเนื่อง
นายอนุสรณ์ แสงนิ่มนวล กรรมการผู้จัดการใหญ่ บริษัท บางจากปิโตรเลียม จำกัด (มหาชน) กล่าวถึงสถานการณ์ราคาน้ำมันในช่วงนี้ โดยระบุว่า มีโอกาสที่ราคาขายปลีกในประเทศจะปรับขึ้นภายในช่วง 1-2 วันนี้ เนื่องจากราคาน้ำมันดิบในตลาดโลกปรับตัวสูงขึ้น ล่าสุดราคาน้ำมันตลาดสินค้าโภคภัณฑ์ล่วงหน้าในสหรัฐฯ (NYMEX) เคลื่อนไหวอยู่ที่ระดับ 81.82 ดอลลาร์ต่อบาร์เรล
กรรมการผู้จัดการใหญ่ บางจาก ยังตั้งข้อสังเกตุว่า หากราคาน้ำมันดิบในตลาดโลกอยู่ที่บาร์เรลละ 85 ดอลลาร์สหรัฐฯ ก็จะส่งผลให้ราคาขายปลีกน้ำมันดีเซลภายในประเทศ ขยับขึ้นไปอยู่ที่ลิตรละ 30 บาทแน่นอน พร้อมระบุว่า ปัจจุบันราคาจำหน่ายดีเซลในประเทศอยู่ที่ลิตรละ 29.17 บาท ซึ่งปั๊มน้ำมันบางจาก ยังคงรอดูสถานการณ์การเปลี่ยนแปลงของราคาน้ำมันในตลาดสิงคโปร์ช่วง 1-2 วันนี้
นายอนุสรณ์ กล่าวว่า การที่ราคาน้ำมันดิบในตลาดโลกปรับสูงขึ้น สาเหตุส่วนหนึ่งมาจากการคาดการณ์ว่าภาวะเศรษฐกิจโลกจะฟื้นตัว ทำให้เกิดการใช้น้ำมันสูงขึ้น ประกอบกับ สต๊อกน้ำมันในตลาดโลกปรับตัวลดลง ทำให้ราคาน้ำมันดิบปรับตัวสูงขึ้น
ทั้งนี้ หากราคาน้ำมันในตลาดสิงคโปร์ปรับขึ้น 1-2 ดอลลาร์ต่อบาร์เรล คาดว่าจะส่งผลให้ค่าการตลาดน้ำมันของผู้ค้าน้ำมันลดลงเหลือลิตรละ 1.30 บาท บางจากยืนยันจะยังไม่พิจารณาปรับขึ้นราคาน้ำมันช่วงนี้ เพราะยังคงสามารถแบกรับค่าการตลาดดังกล่าวได้